"Tim Ho Wan" ร้านระดับมิชลินสตาร์ 1 ดาว ของลุง คิน ฮีน ที่เคยได้ระดับมิชลินสตาร์ 3 ดาวมาก่อน ที่จะออกมาเปิดร้านของตัวเองในปี 2009 สำหรับประเทศไทยเริ่มเข้ามาเปิดในช่วงเดือนสิงหาคม ปี 58 ที่สาขา Terminal 21 ซึ่งก็มีหลายคนไปลองชิมละบ่นผิดหวังว่าไม่สมกับเป็นมิชลินสตาร์เลย เราก็เลยรีรอว่าจะมาลองชิมดีไหมนะ แต่ต้องบอกไว้ก่อนว่า Tim Ho Wan ที่ได้มิชลินสตาร์ ในปี 2015 มีแค่ 3 สาขาเท่านั้นที่อยู่ในฮ่องกง คือ North Point, Tai Kok Tsui และ Sham Shui Po ซึ่งที่ฮ่องกงนี่เขาต่อคิวกันยาวมาก ๆ ค่ะ  เพราะฉะนั้นคนที่ไปลองชิมสาขาในเมืองไทยแล้วบ่นผิดหวังก็ไม่ต้องแปลกใจไปนะคะ ว่าทำไมไม่สมกับความเป็นมิชลินสตาร์เอาซะเลย

วันนี้ถือโอกาสมาลองที่สาขา Gateway Ekamai ซึ่งวิธีการเดินทางก็แสนง่ายค่ะ เพราะลงจากบีทีเอสเอกมัย เดินออกทางเชื่อมก็จะเจอร้านเลยค่ะ ร้านจะเป็นกระจกใส ฝาฝนังจะประดับไปด้วยเข่งติ่มซำค่ะ

เมนูแรกที่สั่งมาคือเมนูเด็ด ใครมาห้ามพลาดเมนูนี้ ซาลาเปาอบไส้หมูแดง (120 บาท) เป็นซาลาเปาที่อบมาเปลือกกรอบนอกนุ่มใน ไส้หมูแดงหอมกลิ่นเครื่องเทศ หมูแดงเนื้อนุ่มไม่เหนียว รสชาติดีค่ะ สมเป็นเมนูเด็ด 

ขนมจีบหมูและกุ้ง (120 บาท) ไส้ขนมจีบเป็นหมูสับและกุ้งผสมกันค่ะ เนื้อแน่นดี แต่เราว่าไส้ยังไม่หอมเท่าที่ควร

ฮะเก๋ากุ้ง (130 บาท) ฮะเก๋าแป้งใสนุ่มใช้ได้ค่ะ สอดไส้กุ้งคำโตเคี้ยวหนึบ ๆ เราว่าก็โอเคระดับนึงค่ะ แต่ไม่ถึงกับเด็ดมาก

ก๋วยเตี๋ยวหลอดกุ้ง (150 บาท) เส้นก๋วยเตี๋ยวหลอดเหนียวนุ่มดีค่ะ สอดไส้กุ้งไส้หอมดี เมนูนี้เราว่าเด็ดแนะนำให้สั่งค่ะ

ก๋วยเตี๋ยวหลอดหมูแดง (130 บาท) เรากินตอนที่เริ่มเย็นสักพักนึงแล้ว เส้นก๋วยเตี๋ยวเริ่มแข็งไปสักนิด ไม่เนียนนุ่มเท่าก๋วยเตี๋ยวหลอดกุ้ง เนื้อหมูแดงเนื้อนุ่มไม่เหนียวเลยค่ะ คล้าย ๆ ที่อยู่ในไส้ซาลาเปาอบหมูแดง แต่ส่วนตัวเราชอบก๋วยเตี๋ยวหลอดกุ้งมากกว่าค่ะ

ผักนึ่งตามฤดูกาล (110 บาท) เป็นผักกาดแก้วสดใหม่ นึ่งมาแบบยังกรอบอยู่เคี้ยวเพลิน ๆ ดีค่ะ ราดมาด้วยน้ำซอสสูตรเด็ดของทางร้านอร่อยใช้ได้เลย

ข้าวหน้าไก่ กุนเชียงและเห็ด (130 บาท) เป็นข้าวอบมาพร้อมได่ส่วนสะโพกแบบลื่น ๆ ส่วนตัวเราชอบเนื้ออกมากกว่าค่ะ มาพร้อมกุนเชียงและเห็ด ข้าวเม็ดร่วน ๆ หอมกลิ่นของ ราดมาด้วยซอสคล้ายซีอิ๋วหวานเราว่าอารมณ์คล้ายกินข้าวมันไก่เลยค่ะ

โจ๊กหมูไข่เยี่ยวม้า ไข่เค็ม (100 บาท) เมนูเรามาไม่ทันชิมนะคะ พลาดเลยอดชิม แต่สมาชิกว่าเด็ดค่ะ มาทีไรไม่พลาดสั่งทุกที

โดยรวมเราว่ามีบางเมนูที่เด็ดจริง และบางเมนูปานกลางผสมกันไปค่ะ ราคาถือว่าค่อนข้างสูง เนื่องจากราคาในเมนูยังไม่รวม Vat & Service Charge อีกนะคะ ที่สำคัญพนักงานไม่เห็นจะบริการเทน้ำให้เลยค่ะ เริ่มรู้สึกว่าเราจำเป็นต้องจ่ายค่า service charge แพงขนาดนี้เลยหรอ แต่ก็ยังดีนะคะ ที่ใช้บัตรเครดิต citibank ลด 10% ถือซะว่าถัว ๆ กันไปแล้วกันค่ะ